钦定古今图书集成/明伦汇编/闺媛典/第116卷 > 董妇行〈并序〉 前人
## 钦定古今图书集成/明伦汇编/闺媛典/第116卷 > 董妇行〈并序〉 前人

妇，董，滕人，刘进妻也。进与兄顺，并以勇称。金季，山东乱，盗蜂起，因共募丁壮，保里闬。天兵驻峄山，进单骑觇之，中流矢死。顺徙家淮南，举室溺淮水。董为宋招抚吕文德裨将所获，欲犯之，度不免，乃谓曰：“夫丧不远，家难荐臻，一身流离，㝃在旦暮。死生非我有，愿将军勿疑。” 夜果生一男。先是，顺已入济州，愬于石太尉珪曰：“顺有弟，不幸没于敌。其妻在孕，为南军拘幽舟中，万一不得收遗息，使弟为厉，实顺之罪也，惟明公是图。” 石为发步卒三百人，迹其所往，次淮阳，始知董所在，阴使人侦之，生子盖三日矣。及见，具道顺意。董悲感不自胜，且抆泪曰：“妾以妊，不得先夫死，今幸不辱先所，天使有后皆伯赐，敢名此子曰伯祐，以志不忘。” 遂抱授侦者，目送数十步，投江以死。至正五年秋，进元孙士行语其事于逢，逢高其节义，作诗哀之。

北军南军和议时，两垒对立龙鸾旗。群雄棋峙国瓦
解，乃与妇董光门楣。星辰错乱风云气，乾坤造就冰
雪姿。浑家性命葬鱼腹，一舸涕泪随鸱𡗝。长眠自足
为义鬼，后死只望予孤儿。儿在腹中兵在目，忆夫心
头臂消肉。日昼惨惨阴灵啼，夜黑冥冥波浪触。马驼
碛远暗尘土，鸡犬村空疏树木。峄山谁收白玉骨，蔡
“州地陷黄金屋。太尉前归明主化，招抚姑存寡妻宿。
羞看人面问消息，强通语笑宽羁束。伯顺见义勇著
鞭，锐士协力争锋先。道傍弩伏荆棘底，掌上珠还江
海边。将门有后传世世，墓祭无所从年年。”湘妃掺袂
愬寥廓，汉女结珮穷幽元。缟衣綦巾共缥缈，文鱼赤
𩽼长周旋。唇亡未久齿亦丧，独闻其风犹凛然。“中原
山河想如故，目断几点滕州烟。”